**Vilnius turi būti dar žalesnis?**

Š. m. gruodžio 21 d. (pirmadienį) LR Prezidento J.E. Gitano Nausėdos dedikuotos darbo dienos Vilniaus regionui kontekste, vyko susitikimas su Prezidento kanceliarijos Aplinkos ir infrastruktūros grupės patarėjais. Susitikimo tikslas – aptarti Vilniuje veikiančių šilumos sektoriaus įmonių planus prisidėti prie Europos ir Lietuvos „Žaliojo kurso“ krypties įgyvendinimo, 2020 m. gruodžio 10-11 d. Europos Vadovų Taryboje sutartų ambicingesnių CO2 sutaupymo tikslų 2030 metams pasiekimo ir indėlio siekiant klimatui neutralios ekonomikos 2050 metais.

Tuo tikslu sostinėje veikiančios šilumos gamybos ir tiekimo įmonės, kaip vienos pajėgiausių ir ambicingiausių, buvo pakviestos pristatyti savo planus inovacijų šilumos ūkyje diegime, o likusius dalyvius – įsijungti į diskusiją.

AB Vilniaus šilumos tinklai (VŠT) generalinis direktorius Gerimantas Bakanas padarė pagrindinį pranešimą pristatydamas įmonės ateities strategiją, inovatyvias ir žalias idėjas susijusias su centralizuota vėsa, atliekinės šilumos susirinkimu, efektyvesniu šilumos panaudojimu bei konkrečius investicinius projektus. Pateikta trumpa informacija apie 4 kartos centralizuoto šilumos tiekimo (CŠT) sistemų kūrimą atskiruose Vilniaus kvartaluose, apie liekamosios vandens nuotekų šilumos panaudojimo planus, papasakota apie saulės įdarbinimą šilumai ir elektrai gaminti, nušviesti CŠT tinklų skaitmenizacijos ir jų darbo optimizavimo darbai, svarstomi šilumos akumuliavimo ir kiti projektai.

Didžiausio Lietuvoje centralizuoto šilumos tiekėjo vadovas atkreipė dėmesį į reguliacinės aplinkos, kurioje veikiama, ypatumus, kurie dažnai nepadeda įgyvendinti didelės vertės ilgalaikių projektų. Gerimanto Bakano teigimu, dabartinis reguliavimas, neleidžiantis sukaupti lėšų, gautų efektyvinant veiklą, demotyvuoja įmonę, nesudaro palankių sąlygų investavimui. Įmonė aktyviai bendradarbiauja su NT bei statybų vystytojais, tačiau sustabarėjęs reguliavimas ir kainodara neleidžia lanksčiai sudaryti ilgalaikes sutartis su naujais ir grįžtančiais vartotojais, nors tai būtų labai naudinga visiems šilumos vartotojams Vilniaus mieste.

Itin didelė Lietuvos šilumos ūkio problema – menka pastatų administratorių atsakomybė ir motyvacija rūpintis pastatų energetiniu efektyvumu. Pasak VŠT Generalinio direktoriaus Gerimanto Bakano, draudimas šilumos tiekėjams rūpintis pastatų vidaus sistemų priežiūra ir neracionali konkurencija šilumos gamybos srityje suskaidė vieningą šilumos tiekimo technologinę grandinę ir šilumos tiekėjas negali būti atsakingas už savo paslaugos kokybę prieš savo klientus. Nusivylę šilumos vartotojai dažnai ieško alternatyvių šildymo būdų, nors nekokybiško ir brangaus šildymo priežastis yra pats pastatas, pasenę ir išdarkytos vidaus šildymo sistemos. VŠT daug dėmesio skiria savo klientų edukavimui ir švietimui šia tema.

Pritardamas VŠT valdybos pirmininkas Adomas Bužinskas pritarė, kad šilumos ūkyje labai pribrendęs teisinės reformos poreikis, nes dabartinė situacija nebeatitinka vartotojų lūkesčių ir stabdo pažangą. Reaguodamas Energetikos ministerijos atstovas Karolis Švaikauskas informavo, kad specialistų lygmenyje jau svarstoma nauja Šilumos ūkio įstatymo redakcija. Prezidento patarėjas Tomas Lukoševičius informavo, kad su naujuoju Energetikos ministru Dainiumi Kreiviu jau kalbėta apie poreikį peržiūrėti šilumos ūkio reglamentavimą, paskatinant tolimesnį jo vystymąsi žaliosios energetikos ir didesnio efektyvumo kryptimi.

Apie savo veiklos planus susitikime kalbėjo ir kiti Vilniaus mieste veikiantys šilumos gamintojai. Ignitis atstovas Nerijus Rasburskis paskelbė skaičius kiek tonų CO2 bus sutaupyta pradėjus veikti naujoms kogeneracinėms elektrinėms. Tačiau svarbu suderinti tarpusavyje visus investicinius projektus, kad nesukurti perteklinių įrenginių, kad jų veikla būtų efektyvi ir atitiktų Vilniaus miesto gyventojų bei įmonių ar įstaigų realius poreikius. Vietoje valstybės skatinimo daugiabučiuose įsirengti alternatyvius šilumos šaltinius daug prasmingesnė būtų paskata jungtis prie efektyvios Vilniaus miesto CŠT sistemos ir taip sumažinti bendruosius šilumos tiekimo kaštus, sudaryti prielaidas efektyviai kogeneracijai, prasmingai panaudoti aplinkos ir atliekamąją šilumą.

Kito šilumos gamintojo Idex atstovė Aušra Ignotaitė informavo, kad savo katiluose ruošiasi naudoti tik prasčiausios kokybės SM3 biokurą, norėtų savo gaminamą elektrą panaudoti įrengtose elektromobilių įkrovimo stotelėse. Tačiau pažymėjo, kad dabartinė reguliacinė aplinka šilumos ūkyje nepalanki daryti ilgalaikes investicijas, nes per daug neapibrėžtumų ir rizikos šioje rinkoje.

Apibendrinami pasitarimą Prezidento patarėjai Jaroslav Neverovič ir Tomas Lukoševičius, Valstybinės energetikos reguliavimo tarybos pirmininkė Inga Žilienė, kaip ir kiti pasitarimo dalyviai sutiko, kad yra daug galimybių Vilniaus šilumos ūkį padaryti dar žalesnį ir patrauklesnį vartotojams, tačiau reikia pašalinti tas kliūtis, kurios trukdo pažangai. Dalyviai siūlė iš esmės peržiūrėti pastatų administravimo ir priežiūros reglamentavimą, inicijuoti Šilumos ūkio įstatymo reformą, atnaujinti Šilumos ūkio specialiųjų planų turinį ir įgyvendinti kitas priemones, kurios padėtų „žaliąsias“ investicijas padaryti patraukliomis bei saugiomis ir naudingomis šilumos vartotojams.